OBH 10031/1997.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása

A panaszos azért fordult segítségért az állampolgári jogok országgyűlési biztosához, mert a MÁV Rt. Nyugdíjfolyósító Igazgatóság unokája árvaellátásának folyósítását megszüntette, erről azonban határozatot nem hozott, így jogorvoslati lehetősége sincs.

Érintett alkotmányos jogok

Szociális biztonsághoz való jog [Alk. 70/E. §]

Alkalmazott jogszabályok

A társadalombiztosításról szóló 1975. évi II. tv. (T.)

Megállapított tényállás

A panaszos unokája 1979. július 3-án született, elhunyt édesapja jogán 1985. április 1-jétől a MÁV Nyugdíjfolyósító Igazgatóság 11306/1985. Ny.Ig. számú határozatával árvaellátást állapított meg. Az ellátást 1997. szeptember hó végéig az édesanya kezeihez került folyósításra tanulmányok folytatása címén havi 13.683 Ft. 1996/97. tanévben az iskolalátogatási igazolvány szerint a I. Béla király Közgazdasági Szakközépiskola 4. c. osztály beírt tanulója volt, azzal a megjegyzéssel, hogy a tanulói jogviszony 1998. június hó végéig tart. 

Az éves jogosultság igazoltatás alkalmával az árvaellátás tovább folyósításához szükséges benyújtott iskolalátogatási igazolás szerint azonban az 1997/98-as tanévben, mely 1997. szeptember 12-től kezdődött, az árva a Külkereskedelmi Főiskola által alapított SZÓKRATÉSZ Oktatási Tanácsadó Kft. szervezésében működő 2 éves tanfolyamra szólt. A szóban forgó két éves külkereskedelmi asszisztens nappali iskolarendszeren kívüli oktatási forma, az árva, tehát nem volt a Külkereskedelmi Főiskola hallgatója, ezért árvaellátásra nem jogosult.

A fentiekről a MÁV Nyugdíjfolyósító Igazgatóság 1998. június 3-án kelt 363-06646-0/1998. számon határozatot hozott, mely az árva édesanyjának került megküldésre.

A fenti tényállás alapján az állampolgári jogok országgyűlési biztosa alkotmányos jogsérelmet nem állapított meg, a vizsgálatot lezárta.

Budapest, 1998. június 6.

Gönczöl Katalin